Title: ประกาศกระทรวงมหาดไทย เรื่อง การอนุญาตให้คนต่างด้าวบางจำพวกอยู่ในราชอาณาจักรเป็นกรณีพิเศษ ภายใต้สถานการณ์การแพร่ระบาดของโรคติดเชื้อไวรัสโคโรนา 2019 ตามมติคณะรัฐมนตรีเมื่อวันที่ 29 ธันวาคม 2563

ประกาศกระทรวงมหาดไทย
เรื่อง การอนุญาตให้คนต่างด้าวบางจำพวกอยู่ในราชอาณาจักรเป็นกรณีพิเศษ
ภายใต้สถานการณ์การแพร่ระบาดของโรคติดเชื้อไวรัสโคโรนา
๒๐๑๙
ตามมติคณะรัฐมนตรีเมื่อวันที่ ๒๙ ธันวาคม ๒๕๖๓[๑]

ด้วยสถานการณ์การแพร่ระบาดของโรคติดเชื้อไวรัสโคโรนา ๒๐๑๙ (COVID - 2019) ระลอกใหม่ที่แพร่ระบาดในคนต่างด้าว
โดยมีทั้งที่เข้ามาโดยไม่ได้รับอนุญาตหรือระยะเวลาที่ได้รับอนุญาตให้อยู่ในราชอาณาจักรสิ้นสุดลง
ซึ่งในขณะนี้ไม่อาจทราบได้ว่าคนต่างด้าวนั้นมีจำนวนเท่าใด ทำให้ยากต่อการควบคุมการแพร่ระบาดของโรค
 ดังนั้น เพื่อประโยชน์ในการควบคุมการแพร่ระบาดของโรค
จำเป็นต้องให้คนต่างด้าวนั้นต้องแสดงตน โดยการแจ้งความประสงค์ที่จะอยู่ในราชอาณาจักรเพื่อทำงานและให้คนต่างด้าวได้รับอนุญาตให้อยู่ในราชอาณาจักรเป็นกรณีพิเศษได้ต่อไป

อาศัยอำนาจตามความในมาตรา ๕ วรรคหนึ่ง แห่งพระราชบัญญัติคนเข้าเมือง
พ.ศ.
๒๕๒๒ ซึ่งแก้ไขเพิ่มเติมโดยประกาศคณะรักษาความสงบแห่งชาติ ฉบับที่ ๘๗/๒๕๕๗ เรื่อง การแก้ไขเพิ่มเติมผู้รักษาการตามกฎหมายที่เกี่ยวข้องกับอำนาจหน้าที่ของเจ้าพนักงานตำรวจ
ลงวันที่ ๑๐ กรกฎาคม พุทธศักราช ๒๕๕๗ และมาตรา ๑๗ แห่งพระราชบัญญัติคนเข้าเมือง พ.ศ.
๒๕๒๒ นายกรัฐมนตรีและรัฐมนตรีว่าการกระทรวงมหาดไทยโดยอนุมัติของคณะรัฐมนตรีเมื่อวันที่
๒๙ ธันวาคม ๒๕๖๓ จึงออกประกาศไว้ ดังต่อไปนี้

ข้อ
๑  ในประกาศนี้ 
คนต่างด้าว
หมายความว่า บุคคลสัญชาติกัมพูชา ลาว และเมียนมา ที่เข้ามาในราชอาณาจักรโดยไม่ได้รับอนุญาตหรือระยะเวลาที่ได้รับอนุญาตให้อยู่ในราชอาณาจักรสิ้นสุดลงก่อนวันที่
๒๙ ธันวาคม ๒๕๖๓

ข้อ
๒  ให้คนต่างด้าวอยู่ในราชอาณาจักรเป็นกรณีพิเศษได้ตั้งแต่วันที่
๒๙ ธันวาคม ๒๕๖๓ ถึงวันที่ ๑๓ กุมภาพันธ์ ๒๕๖๔ 
คนต่างด้าวซึ่งประสงค์จะอยู่ในราชอาณาจักรเพื่อทำงานต่อไป
ตั้งแต่วันที่ ๑๔ กุมภาพันธ์ ๒๕๖๔ ถึงวันที่ ๑๓ กุมภาพันธ์ ๒๕๖๖ ต้องดำเนินการตามประกาศกระทรวงแรงงาน
เรื่อง การอนุญาตให้คนต่างด้าวทำงานในราชอาณาจักรเป็นการเฉพาะสำหรับคนต่างด้าวสัญชาติกัมพูชา
ลาว และเมียนมา ภายใต้สถานการณ์การแพร่ระบาดของโรคติดเชื้อไวรัสโคโรนา ๒๐๑๙ ตามมติคณะรัฐมนตรีเมื่อวันที่
๒๙ ธันวาคม ๒๕๖๓
สำหรับคนต่างด้าวที่เป็นผู้ติดตามซึ่งมีอายุไม่เกินสิบแปดปี
และมิได้ดำเนินการตามวรรคสอง ให้อยู่ในราชอาณาจักรได้ตามระยะเวลาที่บิดาหรือมารดาของผู้นั้นได้รับอนุญาตให้อยู่ในราชอาณาจักร

ข้อ
๓  ให้คนต่างด้าวตามข้อ ๒ วรรคสาม หรือบิดาหรือมารดาของผู้นั้น
ดำเนินการ ดังนี้ 
(๑)
แจ้งชื่อ ที่อยู่ อายุ สัญชาติ เพศ หมายเลขโทรศัพท์ และข้อมูลอื่นที่เกี่ยวข้องต่อกระทรวงแรงงานโดยผ่านทางระบบอิเล็กทรอนิกส์
(๒) เข้ารับการตรวจโรคติดเชื้อไวรัสโคโรนา ๒๐๑๙ ตามวิธีการที่กระทรวงสาธารณสุขกำหนด 
(๓)
ยื่นคำขอจัดทำทะเบียนประวัติตามกฎหมายว่าด้วยการทะเบียนราษฎร
สำหรับคนต่างด้าวซึ่งมีอายุสิบแปดปีภายหลังวันที่
๑๓ กุมภาพันธ์ ๒๕๖๔ หากประสงค์จะอยู่ในราชอาณาจักรต่อไปจะต้องทำงานกับนายจ้าง โดยให้ดำเนินการขอรับใบอนุญาตทำงานตามกฎหมายว่าด้วยการบริหารจัดการการทำงานของคนต่างด้าว
และแก้ไขทะเบียนประวัติตามกฎหมายว่าด้วยการทะเบียนราษฎรภายในหกสิบวันก่อนมีอายุครบสิบแปดปี

ข้อ
๔  มิให้นำมาตรา ๕๔ แห่งพระราชบัญญัติคนเข้าเมือง
พ.ศ. ๒๕๒๒ มาใช้บังคับแก่คนต่างด้าว 

ข้อ
๕  การอนุญาตให้คนต่างด้าวอยู่ในราชอาณาจักร
เป็นอันสิ้นสุดเมื่อ 
(๑)
เป็นโรคต้องห้ามตามที่กระทรวงสาธารณสุขประกาศกำหนดหรือเป็นผู้ที่สุขภาพไม่สมบูรณ์แข็งแรงที่เป็นอุปสรรคต่อการทำงานโดยอยู่ในดุลพินิจของแพทย์
(๒)
ต้องโทษตามคำพิพากษาถึงที่สุดให้จำคุก เว้นแต่ความผิดซึ่งได้กระทำโดยประมาทหรือความผิดลหุโทษ
(๓)
ไม่ดำเนินการตามประกาศกระทรวงแรงงาน เรื่อง การอนุญาตให้คนต่างด้าวทำงานในราชอาณาจักรเป็นการเฉพาะสำหรับคนต่างด้าวสัญชาติกัมพูชา
ลาว และเมียนมา ภายใต้สถานการณ์การแพร่ระบาดของโรคติดเชื้อไวรัสโคโรนา ๒๐๑๙ ตามมติคณะรัฐมนตรีเมื่อวันที่
๒๙ ธันวาคม ๒๕๖๓ 
(๔) ออกนอกเขตท้องที่กรุงเทพมหานครหรือจังหวัดที่ได้จัดทำทะเบียนประวัติ
เว้นแต่ได้รับอนุญาตจากผู้อำนวยการเขต หรือนายอำเภอซึ่งมีอำนาจหน้าที่ในพื้นที่ที่คนต่างด้าวพักอาศัย หรือกรณีดังต่อไปนี้
(ก)
ได้รับอนุญาตทำงานในกิจการประมงหรือขนถ่ายสินค้าทางน้ำให้เคลื่อนย้ายออกนอกท้องที่จังหวัดที่ได้รับอนุญาตโดยทางเรือหรือทางบก
เพื่อไปทำงานในท้องที่ทุกแห่งที่มีท่าเรือทำการประมงทะเล หรือในเส้นทางที่เป็นปกติทางการค้าของกิจการขนถ่ายสินค้าได้
 ทั้งนี้ มิให้ออกนอกเขตบริเวณท่าเรือที่ทำการประมงทะเลหรือขนถ่ายสินค้า
(ข)
เพื่อปฏิบัติตามกฎหมาย ระเบียบ ข้อบังคับ เป็นพยานศาล ได้รับหมายเรียกจากพนักงานสอบสวน
มีหนังสือเรียกตัวจากหน่วยงานของรัฐในสังกัดกระทรวงแรงงาน หรือเพื่อการรักษาพยาบาลโดยมีหนังสือหรือเอกสารที่ราชการออกให้มาแสดง
แล้วแต่กรณี

ทั้งนี้
ตั้งแต่วันที่ ๒๙ ธันวาคม พ.ศ. ๒๕๖๓ เป็นต้นไป

ประกาศ ณ
วันที่ ๓๐ ธันวาคม พ.ศ. ๒๕๖๓
พลเอก
ประยุทธ์  จันทร์โอชา
นายกรัฐมนตรี

พลเอก
อนุพงษ์  เผ่าจินดา
รัฐมนตรีว่าการกระทรวงมหาดไทย

ธนบดี/จัดทำ
๒๙ มกราคม ๒๕๖๔

สุภาทิพย์/ตรวจ
๔ กุมภาพันธ์
๒๕๖๔

[๑] ราชกิจจานุเบกษา
เล่ม ๑๓๗/ตอนพิเศษ ๓๐๕ ง/หน้า ๑๒/๓๐ ธันวาคม ๒๕๖๓